**הבית לעורכים עכשיו גם בית ספר –**

**אדיט וג'אמפ קאט מתאחדים**

**אוגוסט 2020**

עולם עריכת הסרטים והוידיאו קיבל חיזוק משמעותי בזכות שותפות חדשנית מסוגה בין אולפני אדיט – הבית לעורכים וג'אמפ קאט – בית הספר לעורכים ואנימטורים.

"זה היה החזון שלי לג'אמפ קאט מיום הקמתו" **אומרת תמר ירון**, מייסדת ג'אמפ קאט. "מוסד להכשרה מקצועית שניזון מהידע והיכולות של אולפן פוסט פעיל וגם מזין את האולפן בבוגרים מוכשרים ומוכנים להשתלבות מיידית בעבודה".

לשני המוסדות הותיקים היסטוריה ארוכת שנים של שיתוף פעולה. **סשה פרנקלין**, העורך והמייסד של אדיט, מעביר בו סדנאות כשהוא פנוי, המנהלים הם בוגרי ג'אמפ קאט ובלוח המשמרות נפגוש לא מעט בוגרים ומורים. שני המוסדות הוקמו על ידי עורכי סרטים מובילים, ירון ופרנקלין, שניהם זיהו צורך ייחודי כבר ב1994 , עם כניסת מערכות העריכה הדיגיטליות לתעשיית הסרטים. פרנקלין התחיל ממערכת בחדר פנוי בדירתו, וצמח מאז לאולפן עם 24 חדרי עריכה, מחלקה לאפקטים מיוחדים וחדר קולנוע הגדול מסוגו בישראל, לעיצוב תמונה וגימור של סרטי קולנוע וסדרות טלוויזיה.

**סשה פרנקלין מספר** "אחרי שהסתובבתי שנים באולפנים כעורך פרילאנס, רציתי לעשות מקום ששם את העורך במרכז, עם חדר גדול ונוח, עם חלונות, ציורים ואביזרים יפים."

כך צמח EDIT שאת קירותיו מקשטים פוסטרים של "ביקור התזמורת" "הערת שולים" ו"קצפת ודובדבנים" , חדריו ידעו את סודות העריכה של סדרות טלויזיה כמו "שטוקהולם", "מאניאק", "לחפש את אליס" "פלפלים צהובים" ועוד ועוד. סרטים שזכו בפרסים בפסטיבלים המכובדים ביותר בעולם ובארץ, נערכו באדיט בידי עורכים, במאים והפקות שתמיד חוזרים לעבוד שם.

**אי אפשר לדבר על יוזמות חדשות בלי להזכיר את ימי הקורונה.**

"כמובן שהפעילות שלנו נפגעה עם פרוץ הסגר. ידענו לתת פתרונות מהירים, ג'אמפ קאט עלה לאונליין תוך שבוע, המשכנו ללמד את כל הקורסים, פתחנו קורסים חדשים, התאמנו תוכניות לימודים ובכלל, זאת היתה תקופה פעילה מאד, אבל עיסקית נפגענו והבידוד החריף את הצורך בשותפות מחזקת." אומרת תמר ירון וסשה פרנקלין מוסיף "הרבה שנים דיברנו על הרצון שלנו להעביר ידע ולתת קורסים אבל תמיד אמרנו שלא צריך, כי יש את ג'אמפ קאט. עקב הקורונה חלק מהעורכים עובדים מהבית וכשתמר פנתה עם ההצעה חשבנו שעכשיו, כשהתפנה מקום, זה הזמן לשתף פעולה."

מלבד קורסים קצרי מועד לתקופה הקרובה, מתכוננים השותפים לפתיחת שנת הלימודים 20-21 ומציעים מסלולי הכשרה מקצועית בעריכה ואנימציה לסרטים, בתוכנית מודולרית של בין חצי שנה לשנתיים, לבחירה כלימוד פיזי או מכוון.

עריכה זה הרבה יותר מתוכנה!

**דווקא עם הפופולאריות הגדולה של תוכנות העריכה, ואפשרויות לימוד זולות ומהירות של הכלים - נוצר חסר משמעותי בעורכים שיודעים לספר סיפור, לבנות תהליכי עבודה ולמצות מהתוכנה את המירב למען הביטוי והסרטים. אנחנו אומרים "עריכה היא יותר מתוכנה" ואדיט שואפים לתת "בית לעורכים" שמתמחה בשרותים לעריכה ארוכת טווח ואינטימית של סרטים, דרמות ודוקו.**

**אנחנו בית הספר היחידי בישראל שיכול כיום להציע לימודי עריכה ופוסט פרודקשיין מלאים ומעמיקים- גם בתוכן וגם במקצוענות - עם אפשרות להשמה והכרות מיידית עם השטח. התלמידים שלנו יצאו מורווחים בגדול**.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_